**ՀԻՄՆԱՎՈՐՈՒՄ**

**«Փարիզյան համաձայնագրի ներքո Հայաստանի Հանրապետության 2023-2030 թվականների Ազգային մակարդակով սահմանված գործողությունների իրականացման ծրագիրը, ֆինանսավորման ռազմավարությունն ու ներդրումային պլանը հաստատելու մասին» Հայաստանի Հանրապետության կառավարության որոշման ընդունման**

1. **Անհրաժեշտությունը**

2021 թվականի ապրիլի 22-ին Հայաստանի Հանրապետության կառավարությունը հաս­տա­տեց Փարիզյան համաձայնագրի ներքո Հայաստանի 2023-2030 թվականների վերա­նայված ազգային մակարդակով սահմանված գործողությունները (ԱՍԳ), որով սահմանվեց տնտեսության բոլոր ոլորտներում մինչև 2030 թվականը ՋԳ արտանե­տում­ների 40 տոկոս նվազեցման թիրախ` 1990 թվականի արտանետումների մակարդակի հետ համեմատ:

Այնուամենայնիվ, կարևոր մարտահրավեր է ԱՍԳ փոխակերպումը շոշափելի գործողու­թյուն­ների, որոնք կհանգեցնեն երկարաժամկետ ցածր արտանետումների և հնարավո­րու­թյուններ կստեղծեն կլիմայի նկատմամբ դիմակայուն զարգացման համար:

Կառավարությանը հետամուտ է համակարգային վերափոխումների՝ օգտագործելով ԱՍԳ իրականացումը որպես կլիմայի փոփոխության մեղմման մեջ ներդրումներն ավելացնելու և կայուն զարգացում ապահովելու մեխանիզմ: ԱՍԳ իրականացման ծրագիրը ներկայացնում է Հայաստանի կառավարության 2023-2030 թվականների ԱՍԳ-ի իրականացմանն ուղղված գործողությունները, անհրաժեշտ ինստիտուցիոնալ և ռեսուրսային հենքը, ինչպես նաև՝ մոնիթորինգի, գնահատման և պարբերական վերանայման մոտեցումները: ԱՍԳ իրականացման ֆինանսական մեխանիզմների զարգացման և արմատավորման մոտեցումները ներկայացվում են ԱՍԳ իրականացման ֆինանսավորման ռազմավա­րությամբ (Հավելված 2), իսկ ԱՍԳ-ով հռչակված կլիմայական հավակնությունները երաշխավորելու նպատակով նույնականացված լրացուցիչ ներդրումային ծրագրերը՝ ԱՍԳ իրականացման ներդրումային պլանով (Հավելված 3):

1. **Ընթացիկ իրավիճակը**

Հայաստանի ընդամենը ջերմոցային գազերի արտանետումները 1990 թվականի 25,855 միլիոն տոննայի համեմատ 1995 թվականին նվազել էր մինչև 7,328.6 միլիոն տոննա։ 2017 թվականի դրությամբ դրանք կազմում են արդեն 10,624 միլիոն տոննա CO2համ., որից 67 տոկոսը առաջանում է Էներգետիկա սեկտորից, Գյուղատնտեսության սեկտորը կազմում է 18.5 տոկոս, Արդյունաբերական պրոցեսներ և արտադրանքի օգտագործում սեկտորը 8.9 տոկոս, իսկ թափոնների սեկտորը 5.8 տոկոս: ԱՍԳ համաձայն՝ Հայաստանը պարտավորվել է ջերմոցային գազերի արտանետում­ները նվազեցնել 40 տոկոսով 1990 թվականի մակարդակի համեմատ, երբ ընդհանուր արտանետումները կազմում էին 25,855 միլիոն տոննա CO2համ., իսկ զուտ արտանե­տում­ները ՝ 25,118 միլիոն տ CO2համ.:

Մինչև 2026 թվականը Հայաստանի կառավարությունը թիրախավորում է ՀՆԱ-ի տարեկան միջին աճի նվազագույն 7 տոկոս (բարենպաստ արտաքին տնտեսական պայմաններում՝ 9 տոկոս) մակարդակ: Եթե ջերմոցային գազերի արտանետումների աճի միտումները չզսպվեն, ապա արտանետումները համադրելի կլինեն նպատակադրվող կուտակային տնտեսական աճի մակարդակի հետ, ինչը ԱՍԳ ամրագրված թիրախը պահում է հավակնության միջակայքում։

2017 թվականին ՀՆԱ էներգատարության ինդեքսը նվազել է 4.7 անգամ՝ 1990 թվականի համեմատ և 1.7 անգամ՝ 2000 թվականի համեմատ: Դա պայմանավորված է տնտեսության կառուցվածքային փոփոխություններով, մասնավորապես՝ արդյունաբե­րության և էներգատար արտադրության մասնաբաժնի կրճատմամբ, ծառայությունների ոլորտի մասնաբաժնի ավելացմամբ, ինչպես նաև էներգախնայող տեխնոլոգիաների ներդրմամբ, ինչպես նաև վերականգնվող էներգիայի աղբյուրների լայն օգտագործմամբ:

1. **Նպատակը**

ԱՍԳ համաձայն՝ Հայաստանը պարտավորվել է ջերմոցային գազերի արտանե­տում­ները նվազեցնել 40 տոկոսով 1990 թվականի մակարդակի համեմատ, երբ ընդհանուր արտանետումները կազմում էին 25,855 Գգ CO2 համ., իսկ զուտ արտանետումները՝ 25,118 Գգ CO2 համ.: 1990 թվականի համե­մատությամբ 2017 թվականին ՋԳ ընդամենը արտանետումները նվա­զել են մոտ 59 տոկոսով (15,231 Գգ-ով)՝ հիմ­նականում պայմանա­վորված «Էներգե­տի­կա» սեկտորից արտանետումների կրճա­տմամբ, իսկ 2000 թվականի համեմա­տությամբ արտանետումները աճել են մոտ 69% տոկոսով:

Հաշվի առնելով տնտեսական աճի թիրախավորված միջին տարեկան տեմպը, ինչպես նաև միավոր ՀՆԱ հաշվով ՋԳ արտանետումների ծավալների միտումները՝ գնահատվում է, որ պահպանողական սցենա­րով 2030 թվականին 1990 թվականի նկատմամբ ՋԳ արտանետումները կարող են էականորեն աճել: Մինչդեռ, ԱՍԳ թիրախին հասնելու համար Հայաստանը պետք է ապահովի, որպեսզի մինչև 2030 թվականը ջերմոցային գազերի զուտ արտանետումները չանցնեն 15,071 CO2 համ. սահմանագիծը կամչավելանան ավելի քան 4,917 Գգ CO2 համ. ծավալից, ինչը ենթադրում է նպատակային քաղաքա­կա­նության իրակա­նա­ցում ինչպես արտանետումների կրճատման, այնպես էլ՝ արտանե­տումների կլանման կարողությունների ընդլայնման ուղղությամբ:

1. **Ակնկալվող արդյունքը**

Նախագծի ընդունմամբ ակնկալվող արդյունքներն են ՝

* ԱՍԳ իրականացմանն ուղղված գործողությունների, անհրաժեշտ ինստիտուցիոնալ և ռեսուրսային հենքի, ինչպես նաև՝ մոնիթորինգի, գնահատման և պարբերական վերանայման մոտեցումների հստակ սահմանում:
* ԱՍԳ իրականացման ֆինանսավորման արդյունավետ գնահատման, հավաքագրման, ընդլայնման և կիրառման ներդրված համակարգեր՝ կյանքի կոչելու ԱՍԳ իրականացման ծրագրում առանձնացված առաջնահերթ գործողությունները:
* ԱՍԳ-ով հռչակված կլիմայական հավակնությունները երաշխավորելու նպատակով նույնականացված լրացուցիչ ներդրումային ծրագրեր:
1. **Ներգրավված ինստիտուտները և անձինք**

Նախագծի մշակումն ապահովվել է Շրջակա միջավայրի նախարարությունը՝ ՄԱԶԾ հայաստանյան գրասենյակի աջակցությամբ՝ «ԵՄ-ն կլիմայի համար» ԵՄ-ՄԱԶԾ տարածաշրջանային ծրագրի շրջանակներում:

1. **Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ**

Փաթեթը կապված է Հայաստանի վերափոխման 2050 ռազմավարության մեգանպատակների (8-րդ, 10-րդ, 13-րդ մեգանպատակներ) հետ, անմիջականորեն բխում է ՀՀ կառավարության 2021-2026 թթ. ծրագրից։

1. **Նախագծի ընդունման առնչությամբ պետական կամ տեղական ինքնակառավարման մարմինների բյուջեներում ծախսերի և եկամուտների ավելացումների կամ նվազեցումների վերաբերյալ**

ԱՍԳ թիրախի իրականացումը երաշխավորվում է ԱՍԳ-ով մատնանշված ոլորտային զարգացման ռազմավարություններով և դրանց իրագործումն ապահովող գործողությունների ծրագրերով: Այնուամենայնիվ, որպես բազմաոլորտային և խաչվող ոլորտ, կլիմայի փոփո­խության մեղմման և հարմարվողականության քաղաքականությունների արդյունավետ իրագ­որ­ծումը պահանջում է քաղաքականության և ինստիտուցիոնալ շրջանակի բարելավման, կարողու­թյունների զարգացման և հանրության հետ հաղորդակցության ուղղությամբ գործողություններ: Այնուամենայնիվ, ի լրումն ոլորտային ռազմավարությունների, նախատեսվում են մի շարք ինստիտուցիոնալ բարելավմանն ուղղված միջոցա­ռում­ներ (Հավելված 1-ի Աղյուսակ 2), որոնք կիրականացվեն օրենքով չարգելված այլ աղբյուրների հաշվին՝ միջազգային զարգացման գործընկերների տեխնիկական աջակցության շրջանակներում:

ԱՍԳ թիրախը սահմանվել է մի շարք մեղմման առաջնային գործողությունների հիման վրա (Հավելված 1, Աղյուսակ 3), որոնց մի մասը իրականացման ընթացքում են կամ ունեն նույնականացված ֆինանսավորում ու իրականաց­նող­ներ՝ հիմնականում մասնավոր ներդումների ու զարգացման գործընկերի հաշվին: Դրանց գնահատված արժեքը կազմում է ավելի քան 600 մլրդ ՀՀ դրամ (շուրջ 1.5 մլրդ ԱՄՆ դոլար):

Միաժամանակ, Հավելված 3-ով ներկայացված է ներդրումային ծրագ­րե­րի ինդիկատիվ (կողմնորոշիչ) շրջանակը, որի իրագործումը ի լրումն հիմնական միջոցա­ռում­ներով սցենարի կերաշխավորի ԱՍԳ հանձնառությունը: Մինչև 2030 թվականը, նշված ներդրումային ծրագրերի շրջանակի իրականացման համար կպահանջվի շուրջ 540 մլրդ ՀՀ դրամ (շուրջ 1.3 մլրդ ԱՄՆ դոլար) ֆինանսական ռեսուրս, որի համար ակնկալվող աղբյուրներն են հիմնականում մասնավոր ներդրումները, նպատակային կլիմայական հիմնադրամները, զարգացման գործընկերները, նորարարական ֆինանսական գործիքները: ՀՀ պետական բյուջեից ակնկալիքները գործող պետական աջակցության ծրագրերի շրջանակում են: